Vettel meen jong Schumacher het ’n blink toekomsSebastian Vettel en Mick Schumacher. Foto: Christian Bruna/AFP. Ten spyte van ’n sukkelseisoen by Haas glo Sebastian Vettel dat ’n blink toekoms op Mick Schumacher wag. “Dit is alombekend dat Haas die swakste renmotor is. Ek haal my hoed vir Mick af omdat hy kalm en gemotiveerd in só ’n moeilike situasie bly. Ons praat gereeld en ek glo hy het ’n positiewe invloed op die span,” het die viermalige wêreldkampioen gesê. Die 34-jarige Duitser wil ook ’n rolmodel vir die jong renjaer wees; Michael Schumacher het hom immers destyds baie gehelp. “Ek sal hom met graagte bystaan – maak nie saak of dit op die renbaan of met lewenskwessies is nie. Tog is dit ook terselfdertyd baie belangrik dat hy sy eie pad moet vind. Michael was destyds van onskatbare waarde toe ek vir hom raad gevra het, en ek wil dieselfde vir Mick doen.” Hoewel die 22-jarige nog vir die voorsienbare toekoms by Haas sal bly, droom hy om eendag agter die stuur van ’n Ferrari te klim. “Daar is soveel geskiedenis. Ek dink die Schumacher‑Ferrari-kombinasie is baie spesiaal en ek hoop ons kan dit weer in die toekoms laat herleef,” het Schumacher gesê.